ปลัดสำนักนายกรัฐมนตรี ลงพื้นที่ด่านตรวจรถควันดำ ย้ำดำเนินการอย่างเข้มงวดเพื่อลดปัญหามลพิษทางอากาศ
นายธีรภัทร ประยูรสิทธิ ปลัดสำนักนายกรัฐมนตรี เปิดเผยว่า จากการลงพื้นที่ด่านตรวจรถควันดำ บริเวณถนนบรมราชชนนี ฝั่งขาเข้า ซึ่งเป็นการดำเนินงานในการลดปัญหามลพิษทางอากาศในเขตกรุงเทพฯและปริมณฑล โดยได้ติดตามการตรวจสอบรถควันดำ บริเวณถนนที่เป็นทางผ่านระหว่างภาคใต้เข้ามาในเขตกรุงเทพมหานคร พบว่า มีรถที่เกินค่ามาตรฐานกว่า 20 คัน และถูกสั่งห้ามใช้งานไป 1 คัน ขณะที่ภาพรวมทั้งประเทศที่มีการดำเนินการร่วมกันระหว่างหน่วยงานที่เกี่ยวข้อง ตั้งแต่เดือนตุลาคม ปีที่ผ่านมา มีการตรวจไปแล้วมากกว่า 150,000 คัน ตรวจพบรถที่มีควันดำเกินค่ามาตรฐานและถูกสั่งห้ามใช้งานไปแล้วประมาณ 1,300 คัน อย่างไรก็ตาม ได้มีการวางแนวทางในการตรวจเพิ่มอีกหลายจุดสำคัญ เช่น ตามสถานีขนส่งต่างๆ ที่อยู่ตามเขตมุมเมือง โดยจะอนุญาติให้รถที่เข้ามาขนถ่ายสินค้า ต้องมีค่าควันดำที่อยู่ในเกณฑ์มาตรฐานเท่านั้น ทั้งนี้ ได้ประสานงานหน่วยงานที่เกี่ยวข้อง ออกตรวจตามจุดจอดรถในตลาดต่างๆ รวมไปถึงจุดขนถ่ายสินค้าชานเมือง และในทุกจังหวัดด้วย พร้อมย้ำว่า เจ้าหน้าที่จะทำงานอย่างเข้มงวดขึ้นในช่วงนี้